‘Chaos in parlement weerspieël ware toestand van staat’EFF-LP’s uit die parlement verwyder “Die parlement is in ’n krisis met die gevolg dat gewone Suid-Afrikaners hul vertroue in die gesag van die parlement verloor het,” het dr. Dirk Hermann, bestuurshoof van Solidariteit, gesê. Volgens Hermann het pres. Zuma se optrede oor die afgelope paar jaar daartoe gelei dat ’n pilaar van die demokrasie tot stilstand geruk is. “Hy moet bedank. Eers dan sal die vertroue in die parlement en die demokrasie herwin kan word. Die inhoud van sy toespraak en die president self het met gisteraand se toedrag van sake irrelevant geraak.” Volgens Alana Bailey, adjunk uitvoerende hoof van AfriForum, stook Zuma vure van rassepolarisasie terwyl hy lag. “Parlementariërs en veiligheidspersoneel het opnuut in vuisgevegte betrokke geraak en daar is growwe aantygings oor verskeie grondwetvergrype, die aanwending van biologiese skarebeheermiddels, uiters kru taal en haatspraak in die parlement gehoor. Verskeie parlementslede het tereg aangevoer dat die president sy ampseed geskend het.” Bailey het gesê die reaksie van die president op dié tragiese gebeure is vir die soveelste keer dat hy net gelag het. “Daarna het hy op onderwysprestasies geroem, terwyl derduisende kinders nog nie eens skooltoelating of handboeke het nie. Hy het gespog met ’n groei in toerisme, sonder om te meld dat die regering se ondeurdagte beleide die bedryf byna vernietig het. Hy het verwys na die uitbetaling van maatskaplike toelae, maar nie gemeld dat die huidige stelsel finansieel onvolhoubaar is en die land na ’n fiskale afgrond dryf nie.” Volgens Bailey is wit kapitaal as sondebok opgestel en die besigheidswêreld met radikale ekonomiese transformasie gedreig om die aandag van hierdie en vele meer probleme af te lei. “Die gebeure van gisteraand dui nie op die polsslag van ’n demokrasie nie, maar dié van ’n hibriede regime. Die lokus van politiek het na ’n magsterrein verskuif waar demokratiese en nie-verantwoordbare rolspelers en prosesse met mekaar vermeng. Die intensifisering van sekuriteitsmaatreëls in aanloop tot die lewering van die staatsrede en die onverantwoordbaarheid van die president bewys ook die agteruitgang van die demokrasie tot hierdie hibriede staat.” Bailey het gesê die staatsrede van 2017 en gebeure daaromheen is geen viering nie, maar ’n tragedie. “In ’n tyd wat die land wysheid, leierskap en volhoubare oplossings benodig, is ons uitgelewer aan die giere van ’n regerende party onder die aanvoering van ’n president wat lag soos wat Nero volgens oorlewering viool gespeel het toe Rome gebrand het.” AfriSake het die staatsrede beskryf as ŉ boksgeveg tussen Zuma en die sakesektor. Armand Greyling, regs- en beleidsontleder by AfriSake, het gesê Zuma se toespraak, het soos verwag, gehandel oor ŉ meer aggressiewe houding oor die instelling van grondhervorming deur die aanvaarding en inwerkingstelling van die Onteieningswetsontwerp. “Die wetsontwerp is terug verwys na die parlement te wyte aan ŉ gebrek aan behoorlike openbare deelname. Hierdie wetgewing sal sodra dit aanvaar word private eiendomsbesit in die gedrang bring en ŉ rimpeleffek tot gevolg hê wat sal veroorsaak dat buitelandse beleggings in die land afneem.”